แชโดว์แดนเซอร์ (วิดีโอเกม พ.ศ. 2532)

() เป็นเกมแพลตฟอร์ม ค.ศ. 1989 ที่พัฒนาและเผยแพร่โดยบริษัทเซกาสำหรับอาร์เคด โดยเป็นเกมแรกที่พัฒนาขึ้นสำหรับฮาร์ดแวร์บอร์ดอาร์เคดเซกาซิสเตม 18 และเป็นภาคต่อของเกม*[[ชิโนบิ (วิดีโอเกม ค.ศ. 1987)|ชิโนบิ]]* (ค.ศ. 1987) ซึ่งผู้เล่นต้องควบคุมนินจาลึกลับที่พยายามกำจัดองค์กรก่อการร้ายโดยมีสุนัขจู่โจมคอยช่วยเหลือ ผู้เล่นจะดำเนินการนี้โดยใช้ความสามารถของนินจาและสุนัขของพวกเขาเพื่อกำจัดเหล่าศัตรู ตลอดจนรวบรวมระเบิดที่ต้องได้รับเพื่อผ่านด่าน

เมื่อเปิดตัว เกม*แชโดว์แดนเซอร์*ก็ได้รับการตอบรับเชิงบวกจากนักวิจารณ์ ซึ่งชื่นชมซาวด์แทร็ก, กราฟิก และรูปแบบการเล่นของเกม แต่ก็สังเกตว่าเกมนี้มีเนื้อเรื่องคล้ายคลึงกับเกมก่อน ๆ ที่มีตัวเอกเป็นนินจา ต่อมา เกมดังกล่าวได้รับการพอร์ตไปยังคอมพิวเตอร์ที่บ้านและมาสเตอร์ซิสเตม ส่วนเกมดัดแปลงแบบหลวม ๆ ชื่อ*[[แชโดว์แดนเซอร์: เดอะซีเครตออฟชิโนบิ]]* ได้รับการเผยแพร่สำหรับเซกา เมกาไดรฟ์ ใน ค.ศ. 1990

## รูปแบบการเล่น
กลไกการเล่นของ*แชโดว์แดนเซอร์*นั้นคล้ายคลึงกับกลไกการเล่นของ*[[ชิโนบิ (วิดีโอเกม ค.ศ. 1987)|ชิโนบิ]]*เวอร์ชันอาร์เคด ซึ่งการควบคุมและการเคลื่อนไหวของผู้เล่นเกือบทั้งหมดจาก*ชิโนบิ*ต้นฉบับก็มีอยู่ในเกมนี้เช่นกัน

ส่วนการเปลี่ยนแปลงที่ใหญ่ที่สุดคือการเพิ่มสุนัขคู่ใจที่จะคอยติดตามตัวเอกไปทุกที่ เมื่อสุนัขเห่าใส่ศัตรู ผู้เล่นสามารถให้สุนัขโจมตีใส่ศัตรูได้โดยการกดปุ่มโจมตีขณะหมอบอยู่ ทำให้ผู้เล่นมีโอกาสโจมตีศัตรูขณะที่สุนัขกำลังกัด อย่างไรก็ตาม หากผู้เล่นใช้เวลานานเกินไปในการโจมตีศัตรูที่ถูกกัด หรือศัตรูมีการป้องกันที่แข็งแกร่ง สุนัขก็จะได้รับบาดเจ็บและกลายเป็นลูกสุนัขที่ไม่มีพิษภัย จากนั้น สุนัขจะยังคงอยู่ในรูปแบบลูกสุนัขจนกว่าผู้เล่นจะได้รับระเบิดเวลาลูกต่อไปหรือจบด่าน

อาวุธของผู้เล่นประกอบไปด้วยดาวกระจายไม่จำกัดจำนวนและดาบซึ่งใช้เมื่ออยู่ประชิดกับศัตรู เมื่อผู้เล่นเก็บระเบิดเวลาได้ครึ่งหนึ่งในแต่ละด่าน จะได้รับอาวุธที่แข็งแกร่งขึ้นจนกว่าผู้เล่นจะจบด่านหรือเสียชีวิต นอกจากนี้ ผู้เล่นยังสามารถใช้เทคนิคเวทมนตร์นินจา (*[[นิมโป]]*) หนึ่งในสามเทคนิคแบบสุ่มที่สามารถเคลียร์ศัตรูจนหมดจอได้ ซึ่งโดยปกติ เทคนิคเหล่านี้สามารถใช้ได้เพียงครั้งเดียวต่อหนึ่งด่าน แต่หากผู้เล่นดำเนินเกมต่อโดยใส่เหรียญเพิ่มและกดสตาร์ต ตัวละครหลักจะเริ่มด่านใหม่ด้วยหน่วยสองหน่วยแทนที่จะเป็นหน่วยเดียว ส่วนคะแนนโบนัสจะได้รับหากผู้เล่นผ่านด่านโดยไม่ใช้ดาวกระจายหรือเวทมนตร์นินจา

เกมนี้มีภารกิจที่แตกต่างกันสี่ภารกิจ โดยประกอบด้วยสามด่านสำหรับภารกิจแรก และสี่ด่านสำหรับแต่ละภารกิจที่เหลือสามภารกิจ ในช่วงไม่กี่ด่านแรกของแต่ละภารกิจ ผู้เล่นจะต้องรวบรวมระเบิดเวลาจำนวนหนึ่งที่กระจัดกระจายอยู่ทั่วด่านเพื่อที่จะเดินทางไปยังจุดหมายปลายทาง ซึ่งด่านสุดท้ายในแต่ละภารกิจคือการเผชิญหน้าระหว่างเขากับบอสหนึ่งในสี่ตัว ได้แก่ ยักษ์หุ้มเกราะที่ขว้างลูกบอลพลังงาน, รถจักรติดอาวุธ, ผู้หญิงที่ติดอาวุธด้วยกลอุปกรณ์โล่/อาวุธ และนินจาหญิงที่ใช้เวทมนตร์และนางินาตะ (ทั้งนี้ สุนัขจะไม่ปรากฏตัวในระหว่างการต่อสู้กับบอส)

ระหว่างแต่ละภารกิจจะมีมินิเกมโบนัสที่มองจากมุมมองของตัวละครในขณะที่เขาขว้างดาวกระจายใส่พวกนินจาศัตรูที่กระโดดลงมาจากอาคาร โดนผู้เล่นจะได้รับรางวัลชีวิตพิเศษหลังจากทำมินิเกมสำเร็จ

## โครงเรื่อง
นินจาหนุ่มต่อสู้ร่วมกับสุนัขเลี้ยงที่ซื่อสัตย์ของเขา โดยในใจกลางเมือง กลุ่มผู้ก่อการร้ายกำลังก่ออาชญากรรมทุกประเภทเท่าที่มนุษย์จะจินตนาการได้ รวมถึงการวางระเบิดเวลาไว้ทั่วเมือง ส่วนพระเอกหนุ่มของเราและสุนัขคู่ใจของเขาได้ออกเดินทางอย่างกล้าหาญเพื่อรวบรวมวัตถุระเบิดทั้งหมดที่แก๊งชั่ววางไว้และทำลายล้างกลุ่มอาชญากรที่ควบคุมวัตถุระเบิดเหล่านั้น

ตัวเอกไม่เคยได้รับการตั้งชื่อจริงในเวอร์ชันอาร์เคดดั้งเดิม แม้ว่าเวอร์ชันที่บ้านต่าง ๆ จะทำให้เขามีเอกลักษณ์ที่แตกต่างกันก็ตาม ซึ่งคำอธิบายในคู่มือและบรรจุภัณฑ์สำหรับเวอร์ชันมาสเตอร์ซิสเตมระบุว่าเขาคือทากาชิ แม้ว่าตอนฉากตัวอย่างในเวอร์ชันเดียวกันนี้จะขัดแย้งกันโดยตั้งชื่อให้เขาว่าฟูมะก็ตาม ส่วนคู่มือสำหรับเวอร์ชันคอมพิวเตอร์ที่บ้านที่ผลิตโดยบริษัทยู.เอส. โกลด์ อ้างว่าเขาคือโจ มูซาชิ โดยโฆษณาทางสิ่งพิมพ์หนึ่งฉบับของเกมดังกล่าวยังอ้างอิงถึงคาโตและซอโรส (ซึ่งเป็นตัวละครจากเวอร์ชันเจเนซิส)

## การตลาด
หลังจากเปิดตัวในฐานะเกมอาร์เคดใน ค.ศ. 1989 *แชโดว์แดนเซอร์*ก็ได้รับการเปิดตัวในคอมพิวเตอร์ที่บ้านในรูปแบบต่าง ๆ ในทวีปยุโรปเมื่อ ค.ศ. 1991 ส่วนเวอร์ชันที่เปิดตัวสำหรับอะมิกา, อาตาริ เอสที, คอมโมดอร์ 64, แอมสตรัด ซีพีซี และแซดเอกซ์ สเปกตรัม ได้รับการเผยแพร่โดยบริษัทยู.เอส. โกลด์ และพัฒนาโดยอิมเมเจส ซึ่งเกมบางเวอร์ชันเหล่านี้ได้รับการนำกลับมาวางจำหน่ายอีกครั้งโดยคิกซ์ในรูปแบบเกมราคาประหยัดใน ค.ศ. 1993

ทั้งนี้ พอร์ตมาสเตอร์ซิสเตมเปิดตัวใน ค.ศ. 1991 และ 1992 เฉพาะในประเทศบราซิลและทวีปยุโรปตามลำดับ แม้ว่าเวอร์ชันนี้จะมีชื่อว่า*[[แชโดว์แดนเซอร์: เดอะซีเครตออฟชิโนบิ]]* บนบรรจุภัณฑ์ (เช่นเดียวกับเวอร์ชันเมกาไดรฟ์ที่วางจำหน่ายในปีเดียวกับภูมิภาคที่กล่าวถึงข้างต้น) แต่ที่จริงแล้วเวอร์ชันนี้อิงตามเวอร์ชันอาร์เคดและมีชื่อเรียกง่าย ๆ ว่า*แชโดว์แดนเซอร์*ในเกม เนื้อหาส่วนใหญ่จากเวอร์ชันอาร์เคดถูกตัดออก และกลไกการเล่นก็ถูกปรับเปลี่ยนเล็กน้อย ที่ตอนนี้บรรดาภารกิจประกอบด้วยฉากเลื่อนด้านข้างด่านเดียวและการเผชิญหน้ากับบอส ส่วนสุนัขคู่ใจของผู้เล่นจะไม่เดินตามเขาไปรอบ ๆ อีกต่อไป แต่ยังสามารถเรียกออกมาเพื่อสังหารศัตรูบางตัวจากระยะไกลได้ และการรวบรวมระเบิดเวลาเป็นภารกิจเสริมที่ผู้เล่นสามารถทำได้ระหว่างเดินทางไปยังเป้าหมาย เมื่อผู้เล่นรวบรวมระเบิดเวลาครบทั้งห้าลูกในแต่ละภารกิจ เขาจะได้รับเพาเวอร์-อัป โจมตี สำหรับการต่อสู้กับบอสตัวต่อไป โดยเวอร์ชันนี้ยังมีมินิเกมด่านโบนัสหลังจากทำภารกิจแต่ละภารกิจเสร็จสิ้นเช่นกัน ซึ่งแม้ว่ามินิเกมที่เล่นหลังจากภารกิจแรกและภารกิจที่สามจะเป็นแบบเดียวกับในเวอร์ชันอาร์เคด แต่มินิเกมหลังภารกิจที่สองนั้นเป็นแบบใหม่ โดยผู้เล่นจะต้องขว้างดาวกระจายไปที่ศัตรูในขณะที่ศัตรูและตัวเอกกำลังลงจากที่สูงระหว่างตึกระฟ้าในแนวดิ่งจากแรงโน้มถ่วงของโลก และแตกต่างจากมินิเกมอื่น ๆ ตรงที่เล่นในมุมมองบุคคลที่สาม

## การตอบรับ

ที่ประเทศญี่ปุ่น *เกมแมชชีน*ได้จัดอันดับเกมนี้ในฉบับวันที่ 1 มกราคม ค.ศ. 1990 ในฐานะหน่วยอาร์เคดบนโต๊ะที่ประสบความสำเร็จมากที่สุดอันดับสี่ของเดือนดังกล่าว

เกม*แชโดว์แดนเซอร์*ได้รับการตอบรับเป็นอย่างดีจากนักวิจารณ์เมื่อเปิดตัวในอาร์เคด ซึ่งฌอน เคลลี จากนิตยสารซีโรกล่าวว่านี่เป็นเกมนินจาที่ "น่าประทับใจมาก" โดยมี "สุนัข/หมาป่าตัวใหญ่ที่กลายร่างเป็นลูกสุนัขทุกครั้งที่โดนตีกลับ" และถึงแม้จะเป็นเกมที่มีต้นแบบมาจากเกมนินจายุคก่อน ๆ (เช่น *ชิโนบิ* และ*[[ดรากอนนินจา]]*) แต่ก็เป็นเกมที่ "สนุก" มากในการเล่น ส่วนนิตยสาร*[[เกมโปร]]*ชื่นชมเกมอาร์เคดนี้ว่าเป็น "เกมภารกิจนินจาที่ดูลื่นไหลพร้อมฉากหลังสามมิติอันยอดเยี่ยม, แอนิเมชันการกระโดด และเสียงชั้นยอด"

การแปลงเป็นระบบบ้านก็ได้รับการตอบรับเป็นอย่างดีเช่นกัน นิตยสาร*[[คอมโมดอร์ฟอร์แมต]]*ให้คะแนนเกมนี้ที่ "เล่นได้อย่างยอดเยี่ยม" รวมถึง "ได้รับการขัดเกลาและท้าทายอย่างดีที่ไม่มีใครสามารถพลาดได้" ถึง 89 เปอร์เซ็นต์เมื่อเปิดตัวในคอมโมดอร์ 64 และให้คะแนนเท่ากันนี้กับการเปิดตัวใหม่อีกครั้งใน ค.ศ. 1993 ในขณะที่นิตยสาร*[[แซดแซป!64]]* ให้คะแนน 83 เปอร์เซ็นต์ ส่วนนิตยสาร*[[ยัวร์ซินแคลร์]]*อธิบายถึงเวอร์ชันแซดเอกซ์ สเปกตรัม ว่าเป็น "เกมที่ดัดแปลงมาจากเกมอาร์เคดที่น่าประทับใจ" รวมถึง "ยอดเยี่ยมอย่างเหลือเชื่อ" และนิตยสาร*[[แครช (นิตยสาร)|แครช]]*อธิบายถึงเกมนี้ว่า "เป็นเกมบีตเอ็มอัปแบบเลื่อนหน้าจอที่ยอดเยี่ยมพร้อมกลิ่นอายการผจญภัยในอาร์เคด" ที่ "รวดเร็ว, ท้าทาย และเหนือสิ่งอื่นใดคือเล่นได้" ตลอดจนนิตยสาร*[[อะมิกาแอกชัน]]*มอบคะแนนวิจารณ์ให้แก่เกม*แชโดว์แดนเซอร์*เวอร์ชันอะมิกาที่ 84 เปอร์เซ็นต์ และจัดให้เป็นเกมแอ็กชันที่ดีที่สุดอันดับที่ 19 ในระบบดังกล่าว ส่วน*[[เรซ (นิตยสาร)|เรซ]]*ให้คะแนน*แชโดว์แดนเซอร์*เวอร์ชันอะมิกาอยู่ที่ 89 เปอร์เซ็นต์

นิตยสาร*[[เดอะวัน (นิตยสาร)|เดอะวัน]]*ให้คะแนนรวมของเวอร์ชันอะมิกาของ*แชโดว์แดนเซอร์*อยู่ที่ 80 เปอร์เซ็นต์ โดยเริ่มวิจารณ์ด้วยการระบุว่า "หากดูจากความประทับใจแรกพบแล้ว *แชโดว์แดนเซอร์*จะต้องได้คะแนนสูงมากแน่ ๆ ... น่าเสียดายที่ความประทับใจแรกพบไม่ค่อยดีนัก และท่าทีที่ดีในช่วงแรกก็มักจะเลือนหายไป" นิตยสาร*เดอะวัน*วิจารณ์การขาดเช็กพอยต์ในด่านที่ "น่ารำคาญ" และแสดงออกว่าสไปรต์ฉากหน้ากลมกลืนไปกับฉากหลังของเกม "ทำให้การกระทำดูสับสนเล็กน้อย" รวมถึงนิตยสาร*เดอะวัน*ชื่นชมกราฟิกของ*แชโดว์แดนเซอร์* โดยกล่าวว่าฉากหลังนั้น "น่าสังเกต" และสังเกตว่าสไปรต์ขนาดใหญ่ของเกมนั้น "ชวนให้นึกถึง" ต้นฉบับจากเกมอาร์เคด นอกจากนี้ ยังกล่าวว่าเกม*แชโดว์แดนเซอร์*นั้น "ล้ำลึก" และ "มีสีสัน" ตลอดจนนิตยสาร*เดอะวัน*ยังชื่นชมคุณสมบัติสุนัขคู่ใจ โดยระบุว่าคุณสมบัตินี้ "เพิ่มกลยุทธ์ใหม่ ๆ" ให้แก่รูปแบบการเล่นของ*แชโดว์แดนเซอร์*

ในทางตรงกันข้าม นิตยสาร*[[รีโทรเกมเมอร์]]*ได้ประกาศว่าเกมดังกล่าวด้อยกว่า*แชโดว์แดนเซอร์: เดอะซีเครตออฟชิโนบิ* ที่วางจำหน่ายสำหรับเซกา เมกาไดรฟ์ ใน ค.ศ. 1990 โดย "มีข้อบกพร่องด้านการควบคุมที่น่าเบื่ออย่างน่าประหลาดใจ, การออกแบบฉากที่ขาดแรงบันดาลใจ และระดับความยากที่น่าหงุดหงิด" ทว่าในทางกลับกันอีก นิตยสาร*[[คอมพิวเตอร์แอนด์วิดีโอเกมส์]]*มองว่าเกมอาร์เคด*แชโดว์แดนเซอร์*นั้นเหนือกว่าเกม*แชโดว์แดนเซอร์: เดอะซีเครตออฟชิโนบิ* ของเซกา เมกาไดรฟ์ โดยเกมดังกล่าวขายได้ประมาณ 300,000 ชุด

## หมายเหตุ

## อ้างอิง

## แหล่งข้อมูลอื่น
* 
* 
* 
* 

หมวดหมู่:วิดีโอเกมที่ออกวางจำหน่ายในปี พ.ศ. 2532
หมวดหมู่:เกมสำหรับอะมิกา
หมวดหมู่:เกมสำหรับแอมสตรัด ซีพีซี
หมวดหมู่:วิดีโอเกมอาร์เคด
หมวดหมู่:เกมอาร์เคดจากค่ายเซกา
หมวดหมู่:เกมสำหรับคอมโมดอร์ 64
หมวดหมู่:วิดีโอเกมแบบผู้เล่นหลายคนและผู้เล่นคนเดียว
หมวดหมู่:วิดีโอเกมแพลตฟอร์ม
หมวดหมู่:วิดีโอเกมเกี่ยวกับการก่อการร้าย
หมวดหมู่:วิดีโอเกมที่พัฒนาขึ้นในประเทศญี่ปุ่น